AQShning O'zbekistondagi yangi elchisi qasamyod keltirdi 
Uzoq yillar AQShning Markaziy Osiyoga nisbatan siyosatida muhim rol o'ynab kelgan Daniel Rozenblum O'zbekistonga yangi elchi sifatida qasamyod qildi.
VASHINGTON — 2018-yilning 23-avgust kuni Rozenblum AQSh Senati qoshida so'zlab, o'z maqsadlarini tushuntirgan edi. 18-sentabr kuni Senatning Tashqi aloqalar bo'yicha qo'mitasi tasdig'idan o'tdi. Lekin uning nomzodi palatada ovozga qo'yilmadi, chunki noyabr oyida yangi Kongress saylandi. Tarkibi o'zgargan Senat 11-aprel kuni uning nomzodini ma'qulladi. O'tgan oktabr oyidan beri AQShning Toshkentdagi bosh diplomati vazifasida Alan Meltzer ishlab kelmoqda. U aslida elchi o'rinbosari. "Butunlay suveren O'zbekiston kim bilan qanday hamkorlik qilishni erkin tanlay olishi Amerika manfaatlari uchun xizmat qiladi", - degan edi Rozenblum Senatda so'zlaganida. Bugungi nutqida ham shuni ta'kidladi. Erkinlik va qonun ustuvorligi targ'iboti uning asosiy maqsadlaridan biri va Rozenblum fikricha, O'zbekistonni yorqin kelajak tomon yetaklovchi eng muhim omillar ham aslida shu. Respublikada, deydi diplomat, Prezident Shavkat Mirziyoyev boshchiligida keng qamrovli islohotlar boshlangan. Ularning ijobiy natijalar berishi uchun AQSh o'z hissasini qo'shishi, O'zbekiston xalqini yaqindan quvvatlashi kerak, dedi arbob. "Ustuvor vazifam albatta Amerika manfaatlarini himoya qilish, amerikaliklar xavfsizligi va elchixona ravnaqini ko'zlash", - deydi Rozenblum. Lekin elchi o'z oldiga besh maqsadni qo'ygan. Rozenblum 2014-yildan beri AQShning Markaziy Osiyoga nisbatan diplomatiyasiga bosh-qosh edi. Ungacha Davlat departamentida turli boshqa lavozimlarda ishlagan, xususan Markaziy Osiyo bilan ham shug'ullangan. Kasaba uyushmalari va mehnat huquqlari bo'yicha ham tajriba ega, chunki bu yo'nalishlarda ham xizmat qilgan. Rozenblum AQShning nufuzli Yel va Jons Hopkins universitetlarini bitirgan. Ohayo shtatidan ziyoli oilasidan chiqqan. Oilali, ikki farzandi bor. Bu - Rozenblumning birinchi elchilik lavozimi. Senatorlar uni Afg'oniston yuzasidan O'zbekiston bilan hamkorlik qanchalik muhim, deya savolga tutgan. Demokrat senator Jin Shahin O'zbekiston o'zgarayotgani, "ochilayotgani biz uchun juda ijobiy xabar va bundan bag'oyat mamnunmiz", - degan edi. Boshqa senatorlar ham o'xshash fikrda. O'zbekiston-AQSh aloqalari mustahkam bo'lishi kerak, bugungacha erishilgan yutuqlarni boy bermaslik lozim, yangi elchidan bir tomondan hamkorlikni yanada kuchaytirish, ikkinchi tomondan esa AQSh uchun muhim qadriyat va maqsadlarni olg'a surish kutiladi. Rozenblum bugungi qasamyod marosimida bu masalalarga birma-bir to'xtaldi va zimmasidagi vazifalarni yaxshi tushunishini aytdi. Vashington siyosiy doiralari Rozenblumning O'zbekistonga elchi sifatida ketayotganidan xursand. Toshkentda ham munosabat ijobiy. Respublika rasmiylari o'zlariga tanish odam elchi bo'lib kelayotganidan mamnun. O'zbekiston hukumatida Pamela Spratlen elchiligida oldinga qo'yilgan ulkan qadamlar davom etaveradi, degan umid bor. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.